KIRISIW
Til birlikleriniń arasında barlıq qospalılıǵı, quramalılıǵı menen frazeologizmler – qaraqalpaq tiliniń seslik, sózlik, qurılıslıq, mánilik, tariyxıy ózgeshelikleriniń bárin ózinde jámlegen kórsetkishi bolıp esaplanadı. Olar sóylewdi bezeydi, oǵan tásirli, obrazlı, kórkem sıpat beredi. 
Qaraqalpaq tili túrkiy tiller arasında bay frazeologiyalıq fondı menen belgili. 
Qaraqalpaq tiliniń frazeologiyası páni jámiyette úlken orın tutadı. Frazeologizmler barlıq jámiyetlik qatnasıqlardıń tiykarın quraytuǵın Tábiyattıń óziniń ónimi esaplanǵan Adamnıń minez- qulqın, tirishilik, kún-kóris usılların, kásibin, ónerin, psixologiyasın, sóylewin, úrp-ádet, dástúrleri menen túrli qarım- qatnasların, sezimlerin, ádetleri menen túsiniklerin, tutası menen alǵanda, Onıń ózin hár tárepleme sıpatlap kórsetiwde tildegi úlken hám oǵada áhmiyetli qural bolıp esaplanadı. Usı xızmetti atqarıwda frazeologiyanıń tiykarǵı obyekti esaplanǵan frazeologizm tábiyattıń ózi menen qatnaslı, tıǵız baylanıslı bolıp keledi. Tábiyattaǵı qubılıslar, jer, suw, hawa, ósimlikler, quslar, haywanatlar dúnyası hám t.b. frazeologizmniń jasalıwında negiz sıpatında da kórinedi. Adam iskerligi bar bolǵan orınlarda hár qıylı xızmetlerde frazeologizmler, birinshiden, tábiyattıń ózinen alınǵan (ekewi) ot penen suwday, suw menen hawaday zárúr, aydıń-kúnniń amanlıǵında, aspandı eki eli ákeliw, pıshıq-tıshqan oynaǵanday, qara jerdi qayra-qayra basıw, jerden piship alǵanday, balıq suwǵa kirgendey bolıw, birde biye, birde túye, at-túye qılıw, awzı menen qus salıw, tawdan piship alǵanday, taw qoparıp kelgendey hám t.b. sıyaqlı qubılıslardıń atamaları menen, ekinshiden, adamnıń ózine qatnaslı aqılına eniw, kózi menen kóriw, til biriktiriw, ana súti awzınan ketpegen, qara dińkesi qurıw hám t.b. sıyaqlı turaqlı sóz dizbekleri menen bildirilip, olar ortasındaǵı tiykarǵı baylanıstı kórsetedi. Bul usı pánniń tábiyat penen jámiyettegi ornı haqqında maǵlıwmat berip, onıń áhmiyetin bildiredi. 
Pándi ótiwde metodologiyalıq tiykarlar sıpatında V.V.Vinogradov, M.N.Shanskiy, L.I.Royzenzon, S.N.Muratov, Sh.Raxmatullaev, B.Yo‘ldashev, Í.Keńesbaev, N.A.Baskakov, E.Berdimuratov, S.Naurızbaeva, J.Eshbaev, T.Jumamuratov, G.Aynazarova, Q.Qoshanov, Q.Paxratdinov hám t.b. miynetlerin atap ótiw orınlı. 
Pándi oqıtıwdıń tiykarǵı maqseti qaraqalpaq tiliniń sózlik quramında frazeologizmlerdiń tutqan ornın, olardıń basqa birliklerden mánileri, quramı, qurılısı, stillik ózgesheligi, kelip shıǵıwı hám t.b. boyınsha ayırmashılıǵın túsindiriw, shegarasın durıs ajıratıwına tiykar jaratıw bolsa, wazıypa qaraqalpaq tiliniń frazeologiyalıq sistemasın hár tárepleme úyreniwden ibarat. 
«Biz elimizde jańa áwlad, jańa oy-pikir iyelerin tárbiyalawday juwapkershilikli wazıypalardı orınlawda, birinshi gezekte, áne usı mashaqatlı kásip iyelerine súyenemiz hám tayanamız, erteń ornımızǵa keletuǵın jaslardıń ruwxıy dúnyasın qáliplestiriwde olardıń xızmeti qanshelli sheksiz ekenligin ózimiz anıq kóz aldımızǵa keltiremiz»[footnoteRef:1] degen edi Birinshi Prezidentimiz I.A.Karimov. Bul pikirdiń biz qaraqalpaq tilin, atap aytqanda, onıń frazeologiya tarawın úyreniwde, oqıtıwda, keleshekte tálim- tárbiya beriw minnetin alǵan búgingi student – erteńgi oqıtıwshınıń xızmetine qatnaslı ekenin túsinemiz. Óz ana tilin, onıń sózlik quramında ayrıqsha ózgeshelikke iye birlik esaplanǵan frazeologizmlerdi biliw, onı pedagogikalıq iskerlik barısında óz ornı menen paydalanıw jáne oqıtıw oqıtıwshı jumısında áhmiyetli orın tutadı. Usı kóz-qarastan qaraqalpaq tiliniń frazeologiyasın pán sıpatında úyreniw oǵada zárúrli.  [1:  Karimov I.A. Joqarı mánawiyat – jeńilmes kúsh. Tashkent, 2008, 130-bet. ] 

Qaraqalpaq tiliniń frazeologiyasında sheshimin kútip turǵan máseleler oǵada kóp: frazeologizmlerdiń leksika-semantikalıq, strukturalıq, grammatikalıq, stillik ózgeshelikleri, etimologiyası, frazeografiya hám t.b. ele de tereńirek izertleniwi zárúr. Ulıwma, bunnan basqa da arnawlı úyreniliwi kerek bolǵan máseleler qaraqalpaq tiliniń bay frazeologiyalıq materialların jıynawdan hám ilim-izertlew jumıslarınıń obyektine aynaldırıwdan baslanıwı tiyis. Qaraqalpaq til biliminde frazeologiyalıq sóz dizbekleriniń ulıwmalıq ózgeshelikleri haqqında dáslepki pikirler aytılǵan izertlewler, ayırım sózlikler, sonday-aq, kandidatlıq jumıslar, toplamlar, maqalalar sanawlı. Sonlıqtan, qaraqalpaq tiliniń frazeologiyasında ilimiy hám ámeliy jaqtan úyreniliwi tiyis máseleler bir tutas túrindegi problema bolıp esaplanadı. 
Qaraqalpaq tiliniń frazeologiyası til biliminiń barlıq tarawları menen, sonday-aq, tariyx, logika, psixologiya, etnografiya hám t.b. ilimler menen baylanısadı. 
Qaraqalpaq tili frazeologiyasın úyreniw keleshekte qaraqalpaq tili boyınsha qánigege frazeologizmlerdi tildiń jámiyetlik xızmetlerinde orınlı paydalanıwǵa múmkinshilik beredi. Sonıń ushın, studentten bul pán boyınsha bilimlerdi tolıq ózlestiriw, zárúr bilim hám kónlikpelerge iye bolıw talap etiledi. 
 
Qaraqalpaq tili frazeologiyasın úyreniwdiń áhmiyeti 
Túrkiy tilles xalıqlar arasında qaraqalpaq xalqı bay awız ádebiyatı úlgileri menen birge bay frazeologiyalıq birliklerge iye bolıwı menen ajıralıp turadı. Qaraqalpaq tiliniń frazeologizmlerinde tákirarlanbas bay kórkem-súwretlewshilik imkaniyat, tereń, tujırımlı hám ótkir máni, úlken tásirlilik, anıqlıqtı támiyin ete alǵan qısqalıq, sulıwlıq bar. Bulardıń bári xalıqtıń til sheberliginiń, oy tereńliginiń jemisi menen nátiyjesi, turmıstan jıynaǵan tájiriybesiniń sáwlesi sıpatında kózge túsedi. Az sóz benen tereń máni beriw artıqmashlıǵı, múmkinshiligi menen sıpatlanatuǵın frazeologizmler sóylewshi menen 
jazıwshıǵa zárúrli, taptırmaytuǵın tillik qural boladı desek asıra siltew bolmaydı. Qaraqalpaq tiliniń kórkemligin, obrazlılıǵın, pikirdi, oydı shıraylı, kórkemlep bezew qásiyetin frazeologizmlersiz bahalaw qıyın. Bunda usı til birlikleriniń basqaları almastırmaytuǵın ornı menen xızmeti úlken. Olardı til arqalı qarım-qatnas jasawdıń barlıq túrleri menen formalarında óz ornı menen paydalanıw sóylewshi ushın da, jazıwshı ushın da oǵada kerekli. Frazeologizmlerdegi qosımsha emocional- ekspressivlik boyaw, dara sóz benen jetkerip beriw múmkin bolmaǵan tásirlilikti dóretedi. Olardaǵı túrli leksika-semantikalıq qubılıslar tildi jáne de qubıltıp, máni ótkirligin arttırıp turadı. Grammatikalıq ózgeshelikleri menen de frazeologizmler basqa birliklerden ayrıqshalanıp turadı. Olardı ilimiy jaqtan úyreniw til bilimi ushın da, qaraqalpaq tilinde qarım-qatnas jasaw ushın da, kórkem shıǵarma tilin úyreniw ushın da, ósip kiyatırǵan jas áwladqa tálim-tárbiya beriw ushın da kerekli. 
Túrkiy tiller frazeologiyası úlken ilimiy jetiskenliklerge, bay ilimiy tájiriybelerge iye. Olardıń ilimiy juwmaqların basshılıqqa alıw arqalı qaraqalpaq tiliniń frazeologiyasın izertlew unamlı nátiyjeler beriwi sózsiz. Qaraqalpaq til bilimindegi, túrkologiyadaǵı, rus til bilimindegi izertlew usılları menen tájiriybelerge súyenip qaraqalpaq tiliniń frazeologiyasın jańa ilim- izertlew jumıslarınıń obyektine aynaldırıw – til biliminiń aktual máselesi. Bul da tilshi ilimpazlardıń házirgi ilimiy dárejeli, úlken tájiriybege iye wákilleri menen birge keleshekte qaraqalpaq tili qánigeligi boyınsha bilim alıp atırǵan studentlerdiń, magistrantlardıń, izleniwshilerdiń aldında turǵan wazıypalardıń biri bolıp esaplanadı. 
Qaraqalpaq tilindegi frazeologizmlerdi studentlerdiń joqarı oqıw orınlarında bilim alıwı barısında tereń ilimiy kóz-qarastan úyreniwine múmkinshilik beriw, olardı zárúr orınlarda belgili bir maqsetlerde paydalanıwına kónlikpeler payda etiw, olardıń tek ǵana qaraqalpaq tili hám ádebiyatı oqıtıwshısı bolıp jetisiwine, qánigelik iyelewine tiykar jaratıp qoymastan, keleshekte usı taraw boyınsha ilimiy jumıslar menen shuǵıllanıwına, jaqsı, tásirli sóylew usılların meńgeriwine negiz tayarlaydı, qaraqalpaq tiliniń frazeologizmlerin onıń úlken sóz baylıqlarınıń biri, onıń qaymaǵı, maǵızı sıpatında iyelewine sebepshi boladı. Bul, óz gezeginde, olardıń (studentlerdiń) jaqsı, tásirli sóylewshi bolıp tárbiyalanıwına, jetisiwine alıp keliw menen birge ulıwma insanıylıq hám pedagogikalıq qarım-qatnasında, jas áwladqa bilim beriw barısında paydasın tiygizedi. 
Joqarı oqıw orınlarınıń studentleri qaysı qánigelik boyınsha bilim alıwına qaramastan, ana tili – qaraqalpaq tilin jazba hám awızeki túrde tolıq, sawatlı iyelewi tiyis. Belgili bir kásipti iyelegen joqarı maǵlıwmatlı qánige ana tilin, onı sóz qollanıw normaların, ulıwma, ádebiy tiliniń barlıq normaların biliwi, onı sóylewde hám jazıwda saqlawı tiyis. Keri jaǵday, yaǵnıy qaraqalpaq tilin bilmewi, onda taza sóyley almawı, basqa til birliklerin, dialektizmlerdi, ózlestirmelerdi, turpayı sózlerdi hám 
t.b. taza sóylewge kesent keltiretuǵın faktorlardı pikir alasıw barısında itibarsız paydalanıwı úlken sawatsızlıq, mádeniyatsızlıqtıń belgisi boladı. Er jetken insan sıpatında qálegen adam ana tilin tolıq ózlestiriwi kerek bolsa da, tálim- tárbiya barısında onı jetilistirip, bayıtıp barıwı tiyis. Belgili bir maǵlıwmatqa iye (orta, orta arnawlı, joqarı) bolıw insannıń jámiyetke paydasın tiygiziwine tiykar jaratadı. Sonıń ishinde, joqarı maǵlıwmatlı kadrlardıń ana tilinde durıs sóyley almawı, durıs jaza almawı, basqa bir maman qánigeniń járdemine mútáj bolıwı qaraqalpaq tilin óz waqtında durıs úyreniwine kewil bólmewinen, ana tiline, sonıń menen birge, óziniń sóylewine itibarsız bolǵanlıǵınan, ana tilin mise tutpawınan, qádirlemewinen kelip shıǵadı. Dáwirler ótiwi menen ana tilin, ádebiyattı, mádeniyatı, úrp-ádet, dástúrlerdi, miyraslardı keleshekke qásterlep, abaylap jetkerip beriw xızmetin hár bir áwlad wákilleri atqarıp baradı. Bul oǵada áhmiyetli wazıypanı, minnetti hár bir áwlad óz dáwirinde ılayıqlı dárejede atqarıp, onı kelesi áwladqa jetkerip beriwi, onı buzıwdıń, shubarlawdıń, pataslawdıń ornına qoldan kelse bayıtıwı, kórkemlep bezewi, rawajlandırıwı maqsetke muwapıq bolar edi. Bul qaraqalpaq tilin onıń barlıq shırayı, baylıǵı, fonetika-intonaciyalıq, akcentologiyalıq normaları, leksika-frazeologiyalıq artıqmashlıǵı, sózlik quramı, grammatikalıq qurılısı, sózlerdiń jasalıw usılları, stillik ózgeshelikleri hám t.b. menen tolıq, bir tutas pútinlik, úlken miyras, baylıq túrinde iyelewdey áhmiyetli wazıypanı belgilep beredi. Olardıń arasında, ásirese, tábiyatı, qásiyeti, qurılısı, mánileri jaǵınan ayrıqshalanıp keletuǵın birliklerdi – frazeologizmlerdi usı ózgesheliklerin esapqa alıp úlken itibar menen iyelew, úyreniw, izertlew oǵada kerekli, zárúr. Sonıń ushın da, tildi úyreniwdi maqset etken hár bir adam, sonıń ishinde, ásirese, joqarı oqıw ornınıń studentinen 
− qaraqalpaq tiliniń leksikası menen frazeologiyası ortasındaǵı tereń baylanıstı túsiniwi, frazeologiyanı jeke taraw sıpatında biliwi, onıń obyektin ajırata alıwı; 
− sintaksislik sóz dizbegi menen turaqlı sóz dizbegin erkin ayıra biliwi, olardıń tiykarǵı belgileri menen ózgesheliklerin anıqlawı, frazeologizmlerdiń túrlerin jeterli dárejede biliwi, olardıń tildiń sózlik quramındaǵı ayrıqsha sıpatqa iye birlikler ekenin tolıq túsiniwi hám basqa leksikalıq birliklerden anıq ajırata biliwi; 
− házirgi qaraqalpaq ádebiy tiliniń funktsional stilleriniń barlıq túrlerinde qollanılıw ózgesheliklerin úyreniwi, óziniń usı turaqlı sóz dizbeklerin awızeki hám jazba sóylewde, ulıwma, til arqalı qarım-qatnas jasaw barısında orınlı hám sheber paydalanıwı jáne usı arqalı til baylıǵın arttırıwı, sóylew sheberligin jetilistiriwi, solay etip, bul pánniń tiykarların tolıq iyelew arqalı óziniń bilim hám kónlikpelerin durıs qollana biliwi talap etiledi. 
Respublikamızda bilimlendiriw tarawında alıp barılıp atırǵan jumıslar studentlerdi, tiykarınan, jańa mazmundaǵı oqıw baǵdarlamaları hám zamanagóy oqıw ádebiyatları, sabaqlıqlar menen támiyinlewdi názerde tutıp, bunda qaraqalpaq tiliniń frazeologiyasınan da jańa sabaqlıqlar, oqıw qollanbalar menen, oqıw-metodikalıq qollanbalar, ámeliy hám óz betinshe jumıslar, sѳzliklerdi baspadan shıǵarıw tiyis. Usı jobada monografiyalıq baǵdarda jumıslar alıp barıw studentlerdiń ilimiy múmkinshiliginiń artıwın támiyin etiw menen bolajaq, jas ilimpazlardıń frazeologiyanı ilimiy kóz-qarastan izertlewine baǵdar berse, frazeologiyalıq sózliklerdi bir tillik, eki tillik hám kóp tillik sózlikler túrinde dúziw hám baspadan shıǵarıw tek ǵana studentlerdiń emes, al, ulıwma, qaraqalpaq tilinde sóylewshilerdiń frazeologizmlerdiń ańlatqan bir neshe mánilerin anıq hám jetkilikli dárejede túsiniwine, olardı sóylew barısında orınlı hám durıs, sheber paydalanıwına múmkinshilik beredi. Jas ózgesheliklerin esapqa alıp mektep, licey, kolledj oqıwshılarına arnalǵan frazeologiyalıq sózlikler dúziw hám baspadan shıǵarıw oqıwshınıń tildiń ayrıqsha qospalı sıpatqa iye birlikleriniń ańlatqan mánilerin durıs túsiniwine járdem beriw menen birge, bolajaq studenttiń frazeologizmlerdi mektep dáwirinen durıs túsinip barıwın támiyinleydi, muǵallimge metodikalıq jaqtan qural xızmetin atqaradı. Qaraqalpaq tiliniń frazeologiyasın óz aldına pán sıpatında oqıtıwdan gózlegen maqset studentlerdiń qaraqalpaq tili hám ádebiyatı qánigeligin iyelep, óz kásibi boyınsha miynet etiw dáwirinde oqıwshılar menen, jámáát penen sóylesiw, qarım-qatnas jasaw barısında qaraqalpaq tiliniń bay múmkinshiliklerin durıs paydalanıwın, qaraqalpaq tiliniń qaymaǵı esaplanǵan turaqlı sóz dizbeklerin orınlı qollanıw arqalı tásirli hám sheber sóylewdi qáliplestiriwdi, ana tilimizge húrmet, súyispenshilik hám qızıǵıwshılıqtı payda etiw menen birge onıń sóz baylıǵın jáne de bayıtıwdı támiyinlewden ibarat. Bunda studentlerdiń qaraqalpaq tilinen iyelegen bilim hám kónlikpeleri negizinde ana tildi hár tárepleme puqta úyreniwine, onı zárúr orınlarda til arqalı qarım-qatnastıń barlıq formalarında óz ornı menen qollanıwına, durıs jazıwına, sonday-aq, qánigelik sózlik baylıǵın jetilistirip barıwına dıqqat awdarıladı. Tiykarǵı wazıypa − studentlerdiń óz pikirin anıq, ıqsham, qısqa hám tujırımlı etip jetkere alıw qábiletin qáliplestiriw, kúndelikli qarım-qatnasta, tálim-tárbiya jumıslarında sóylew sheberligin jetilistiriw, studenttiń keleshekte awızeki hám jazba sawatlılıqqa iye tilshi qánige bolıp jetilisiwine tiykar jaratıw, sonday-aq, pándi úyreniw dáwirine shekem qaraqalpaq tili hám ádebiyatınan alǵan bilimlerin bekkemlewden ibarat. Qaraqalpaq tiline tán frazeologiyalıq sóz dizbeklerin sóylewshi basqa tuwısqan tillerdegi frazeologizmler menen shatastırmawı tiyis. 
«Qaraqalpaq tiliniń frazeologiyası» páni qaraqalpaq til biliminiń barlıq tarawları jáne qaraqalpaq ádebiyatı menen ajıralmas baylanıslı, óytkeni, turaqlı sóz dizbekleriniń úlken qatlamı ádebiy shıǵarmalar tilinde súwretlew quralı sıpatında orın iyeleydi. Barlıq gumanitar pánler frazeologiya menen baylanısadı. 
Qaraqalpaq tiliniń ózinde tereń milliy koloritti, belgilerdi, ayrıqshalıqlardı joytpay saqlap kiyatırǵan bay frazeologiyalıq qatlamın úyreniw xalıqtıń alıs hám jaqın ótmishindegi, tariyxındaǵı úlken waqıyalardı, úrp-ádet, dástúrlerdi, túsiniklerdi, millet tiline, psixologiyasına tán bolǵan jeke ózgesheliklerdi ashıp beredi. Olarǵa barlıq aspektlerde, sonıń menen birge, qaraqalpaq til biliminde az dıqqat bólinip kiyatırǵan etimologiyalıq jaqtan tallaw, izertlew jumısların júrgiziw zárúr. Qaraqalpaq til biliminde jazıwshı-shayırlar shıǵarmalarınıń frazeologiyalıq sózliklerin dúziw tájiriybelerin qáliplestiriw tiyis. 
Frazeologizmler qaraqalpaq tiliniń hár qıylı tariyxıy dáwirlerde túrli turmıs tájiriybelerinen toplaǵan danalıqları menen hikmetli sózlerinen maǵlıwmat berip, oqıwshılarǵa zárúr bilimlerdi beriwde úlken járdemin tiygizedi, bolajaq oqıtıwshınıń qánigelik bilim hám mádeniyatın, sóylew sheberligin jetilistiredi. 
Qaraqalpaq tiliniń bay frazeologiyalıq qatlamı qaraqalpaq tiliniń frazeologiyalıq sózliginiń kóp tomlıǵın dúziwge jetkilikli material beredi. Frazeologiyanı qaraqalpaq tiliniń leksikologiyasınan óz aldına bólip alıp úyreniwdiń áhmiyeti kúshli. Bul arqalı frazeologizmlerdi bir tutas, tolıq hám hár tárepleme túsiniw, úyreniw mumkin. Belgilengen dáwir ishinde studentler usı tarawǵa tiyisli ilimiy miynetlerdi oqıp úyreniwi hám olarǵa sın kóz benen qarap pikir júrite alıwı tiyis. Sonday-aq, kórkem shıǵarmalardan frazeologizmlerdi, ushırma sózlerdi, naqıl-maqallardı, astarlı sózlerdi, awıspalı mánidegi sózlerdi taba biliwi hám olardıń mánilerine itibar beriwi, durıs túsiniwi, olardan frazeologizmlerdi ajırata biliwi lazım. Frazeologizmlerdegi variantlılıq, sinonimiya, kóp mánililik, antonimiya, omonimiya qubılısları boyınsha shınıǵıwlar islew ayrıqsha qızıǵıwshılıq payda etiwi sózsiz. Bunıń ushın studentler kóbirek qaraqalpaq tilindegi kórkem shıǵarmalardı oqıwı kerek. Sebebi, kórkem sóz ustaları tárepinen ádebiy shıǵarmada frazeologizmler hár qıylı stillik maqsetlerde oǵada sheber hám ónimli qollanıladı. 
Qaraqalpaq tiliniń frazeologiyasın úyreniw onı joqarı, orta, orta arnawlı oqıw orınlarında oqıtıw ushın ǵana emes, ana tildiń ayrıqshalıǵın, bahasın hám qádirin, jeke tábiyatı menen sulıwlıǵın túsiniw ushın da kerekli. Bunı arnawlı izertlew jumısların júrgiziw juwmaǵında alınatuǵın nátiyjeler ayqın kórsetedi.[footnoteRef:2]  [2:  Qaraqalpaq tilinen ayırım izertlewler. Tashkent, «Bayoz», 2016, 21-27-betler. ] 

 
 
QARAQALPAQ TILINIŃ FRAZEOLOGIYАSÍ JEKE
TARAW SÍPATÍNDA 
 
Frazeologiyа – til biliminiń tarawı 
Qaraqalpaq tilindegi frazeologizmler leksika tarawında úyrenilse de, frazeologiya bólimi sheńberinde alıp barılǵan izertlewler olardıń basqa birliklerden tiykarǵı ayırmashılıqların ilimiy jaqtan ashıp beriw menen birge arnawlı úyrenetuǵın tarawdı qáliplestiriwdiń zárúrligin kórsetedi. Bul, óz gezeginde, qaraqalpaq tiliniń qaymaǵı dep esaplanǵan turaqlı sóz dizbeklerin hár tárepleme jáne tolıq túsiniwge, úyreniwge tiykar jaratadı. 
Qaraqalpaq til bilimi quramında frazeologiya úlken orın iyeleydi. Onıń izertlew obyekti – frazeologizm – turaqlı sóz dizbegi. Frazeologizm ózine tán belgilerine iye birlik bolıp, xalıq tiliniń qaymaǵın, maǵızın ózine jámlegen tereń, ótkir mánili jáne bir neshe sózlerdiń dizbeginen quralǵan tutas bir pútinlik sıpatında belgili. 
Frazeologiya – til biliminiń úlken bir tarawı. Grekshe phrasis (sóylem) hám logos (ilim) degen sózlerden alınǵan, hár qanday tildiń frazeologiyalıq sistemasın úyrenedi. Til biliminde frazeologiya onıń frazeologizmlerdi izertleytuǵın tarawı hám belgili bir tilge tán frazeologiyalıq sóz dizbekleriniń jıyıntıǵı sıpatında túsiniledi. 
Frazeologiya tábiyatı jaǵınan qaraqalpaq til biliminiń basqa tarawlarınan ózgeshelenip te turadı. Sebebi, onda tiykarǵı obyekt esaplanǵan frazeologizm ózine tán ańlatatuǵın mánileri, quramı, qurılısı, dóreliw usılı, stillik ózgesheligi, ayırımlarınıń kelip shıǵıw tariyxı hám t.b. bári bir birlikte jámlenip keliwi menen izertlew obyekti sıpatında tanıladı. Bunıń sebebi frazeologizmniń ózi quramalı, qospalı pútinlik esaplanıp, onı úyrenetuǵın pán de usı sıpatqa iye bolıwı menen túsindiriledi. Izertlewshiler frazeologizmlerdi úyreniwde bir qansha qıyınshılıqlardıń ushırasatuǵının atap ótedi. G.Aynazarova bul haqqında bılay dep jazadı: «Frazeologizmler óziniń genetikalıq, funkcionallıq, qurılıslıq ayrıqshalıqları, semantikalıq sıpatı jaǵınan hár qıylı bolıp keledi. Bul jaǵday frazeologizmniń izertlew obyektin belgilewde biraz qıyınshılıqlardı tuwdıradı. Usıǵan baylanıslı elege shekem frazeologizmlerdi onıń sózden hám basqa da sóz dizbeklerinen tiykarǵı ayırmashılıǵın belgilew, semantikalıq túrleri hám olardıń klassifikaciyası haqqındaǵı máselege túrlishe qaralıp, túrlishe sheshilip kelmekte».[footnoteRef:3]  [3:  Aynazarova G. Qaraqalpaq tilindegi teńles eki komponentli frazeologizmler. – Nókis: 
Berdaq atındaǵı Qaraqalpaq mámleketlik universiteti baspaxanası. 2005. – 13-14-b. ] 

Frazeologizmler – barlıq tillerde de úlken qızıǵıwshılıq payda etetuǵın másele. Onı úyreniwde, ilimiy jaqtan izertlewde hár qıylı tillerde túrli baǵdarlar, kórinisler, aspektler, usıllar hám kóz- qaraslar bar. 
Ele ótken ásirdiń 70-jıllarınıń aqırında-aq qazaq tilshi alımı Í. Keńesbaev qazaq tilindegi sózler, ásirese, frazeologizmlerdiń mánilik ózgesheliklerin sóz etip, olardan frazeologizmler quramındaǵı házirgi waqıtta mánileri gúńgirtlesken yamasa túsiniksiz bolıp qalǵan ayırım sózlerge qızıqlı faktler hám maǵlıwmatlar tiykarında tallaw jasaydı, sonday-aq, olardıń mánilerin tabıw, oǵan durıs baha beriw, etimologiyalıq talqılawdıń juwapkershiligi menen qıyınshılıǵı haqqında aytadı jáne bunday máselelerdi tuwısqan tiller menen ana tildiń materialların salıstıra izertlewdiń áhmiyetin kórsete kelip bılay dep jazadı: «Usıǵan qaray eskerte ketetuǵın bir másele, házirgi dáwirde frazeologiya degen tarawdıń leksikologiyadan bólinip, óz aldına otaw tikken pánge aylanǵanı. Bunı maqullamawǵa bolmaydı. Nege deseńiz, bul pánniń basqa tarawlardan ayrıqsha turatuǵın ózinlik belgileri menen qásiyetleri ayqınlanıp pitti. Sonday ayrıqshalıqtıń biz mınaday baslı-baslı úsh belgisin atap aytar edik. Ol, eń aldı menen, formalıq, jáne mánilik turaqlılıq hám qosıqtaǵı mudamı qaytalanıp kelip otıratuǵın naqırat sıyaqlı tayın material ekenligi.»[footnoteRef:4] Bunnan frazeologiyanı til biliminiń jeke tarawı sıpatında tanıwdıń zárúrligi kórinedi.  [4:  Keńesbaev I. Keybir frazalar tórkini //Sóz óneri. Qazaq SSR-niń «Ǵılım» baspası, Almatı: 1978. – 61-b. ] 

Solay etip, til biliminiń frazeologizmlerdi hám olardıń fonetika-intonaciyalıq, leksika-semantikalıq, grammatikalıq, quramlıq, strukturalıq, stillik, etimologiyalıq hám t.b. ózgesheliklerin izertleytuǵın tarawı frazeologiya delinedi. 
 
Frazeologizm hám onıń payda bolıw jolları 
1. Frazeologizm. Tilde kem degende eki yamasa bir neshe leksikalıq birliklerdiń dizbeginen turatuǵın quramalı dúziliske iye, biraq mánisi jaǵınan bir sózge barabar, erkin sóz dizbekleri menen sózlerden (qospa sózlerden) ayqın ajıralıp turatuǵın birlikler bar. Olardıń tujırımlı, astarlı, awıspalı mánilerdi ańlatıwı jáne obrazlı sıpatqa iye bolıwı frazeologizmge tán quramalı qásiyetlerdiń jıyıntıǵın kórsetuǵın jáne bir belgi. Frazeologizm komponentler ańlatqan mánilerden basqa máni bildiredi. Solay etip, eki yamasa bir neshe sózlerdiń turaqlasqan dizbeginen ibarat bolıp, quramındaǵı komponentleriniń mánilerinen basqa máni bildiretuǵın, turaqlı quramı hám qurılısı menen ajıralıp turatuǵın birlikler tilde frazeologizmler dep júritiledi. 
Oy-pikirdi jetkerip beriwde frazeologizmlerdiń ornı ayrıqsha. Mısalı, olardıń túrli mánilik qásiyetleri, qurılısı, quramı, stillik ózgeshelikleri hám t.b. belgileri tómendegi frazeologizmlerden kórinedi: 1. Kóp kúnlerge shekem Qulmuratovtıń ishken ası boyına taramay júrdi. (K.S.) 2. Arjaǵı soqırǵa tayaq uslatqanday túsinikli. (K.S.) 3. Sestim shıqpaydı, ańım ushıp ketken eken. (M.N) 4. Ázireyliniń qátesi menen úlken bir zavodtıń direktorı dúnyadan ótipti. (M.N.) 5. Kóz juwırttım da qoydım, latınsha háriplerdi qalay oqıyın. (K.R.) 6. – Samolet! Samolet, jigitler! – dep baqırdı Náǵmet júregi jarılıp kete jazlap. (M.T.) 7. Bunnan júrekleri jarılıp qorıqqan Jumaq ájaǵası menen qosılıp awlaqqa qasha beripti, qasha beripti. (K.R.) Berilgen frazeologizmler: 
1. Ishken ası boyına taramaw – mánisi qanday da bir nárseden qáweterleniw, alaǵadashılıq, qorqıw, qayǵırıw yamasa uwayımlaw sıyaqlı is-háreket, halatlardı bildirip keledi. Tásirli, ótkir mánige iye. Quramındaǵı komponentleriniń bári jıynalıp barıp bir máni ańlatadı. Bári bir sintaksislik xızmet atqaradı. 
Gápte bayanlawısh xızmetinde kelgen. 
Komponentleriniń sanı – 4: 1-komp. – ishken, 2-komp. – ası, 3-komp. – boyına, 4-komp. – taramaw; Leksikalıq quramı jaǵınan: ish, as, boy hám taramaw sózlerinen turadı. Strukturası jaǵınan: ish – feyil, as – atlıq, boy – atlıq, taramaw – feyil sózlerden ibarat: feyil+atlıq+atlıq+feyil tipinde jasalǵan. Ańlatatuǵın mánisi – qáweterleniw, tınıshsızlanıw yamasa qanday da bir sebepten ne islerin bilmew, bir nárseniń ilajın, jolın tappaw. Sóz shaqaplarına qatnası boyınsha – feyil, is-háreketti bildiredi. 
2. soqırǵa tayaq uslatqanday – anıq, túsinikli, belgili 
3. sesti shıqpaw – qorqıw yamasa albıraw nátiyjesinde sóyley almay qalıw 
4. ańı ushıw – qattı qorqıw, tańlanıw yamasa tásirleniw nátiyjesinde ózin joǵaltıp alıw 
5. dúnyadan ótiw – óliw 
6. kóz juwırtıw – qaraw 
7-8. júregi jarılıw – 1. quwanıw. 2.qorqıw. Komponentleriniń sanı – 3,2. 
1-komp. – soqırǵa, 2-komp. – tayaq, 3-komp. – uslatqanday; 
1-komp. – sesti, 2-komp. – shıqpaw; 
1-komp. – ańı, 2-komp. – ushıw; 
1-komp. – dúnyadan, 2 – ótiw; 1-komp. – kóz, 2-komp. – juwırtıw; 1-komp. – júregi, 2-komp. – jarılıw. 
Leksikalıq quramı jaǵınan: soqır, tayaq hám uslatqanday, ses hám shıqpaw, ań hám ushıw, dúnya hám ótiw, kóz hám juwırtıw, júrek hám jarılıw sózlerinen ibarat. 
Strukturası jaǵınan: atlıq+atlıq+kelbetlik feyil, atlıq+feyil tipinde jasalǵan. Sóz shaqaplarına qatnası boyınsha soqırǵa tayaq uslatqanday – kelbetlik, zattıń belgisin bildiredi, al sesti shıqpaw, ańı ushıw, dúnyadan ótiw, kóz juwırtıw, júregi jarılıw – feyil, is- háreketlerdi bildiredi. Sintaksislik xızmetleri – soqırǵa tayaq uslatqanday – anıqlawısh, sestim shıqpaydı, ańım ushıp ketken eken, dúnyadan ótipti, kóz juwırttım – bayanlawısh. Al, altınshı gápte Náǵmet qalay baqırdı – júregi jarılıp kete jazlap (qattı quwanıp) baqırdı túrinde hárekettiń sınlıq belgisin bildirip pısıqlawısh xızmetinde kelse, sońǵı gápte kelbetlik feyil toplamınıń quramında kelip, gáptiń emes, al toplamnıń ishinde onıń is-háreketiniń (qorqqan) belgisin bildirip, toplamnıń pısıqlawıshı bolsa, usı toplam tutas túrinde qaysı degen sorawǵa juwap berip, qaysı Jumaq – bunnan júrekleri jarılıp qorqqan Jumaq túrinde, bári bir sorawǵa juwap berip gáptiń anıqlawıshı boladı. 
Keltirilgen frazeologizmlerdiń bunnan basqa da ózgesheliklerin, belgilerin kórsetiwge boladı. 
Ilimpazlar frazeologizm túsinigin til biliminde turaqlı sóz dizbekleri, frazeologiyalıq birlik, frazeologiyalıq sóylem, frazeologiyalıq toplam, frazeologiyalıq tutaslıq, idioma, fraza, frazema hám t.b. kóplegen atamalar menen atasa da, olardıń kópshiligi derlik bir máni ańlatadı. 
N.M.Shanskiy «Frazeologiyalıq toplam – bul óziniń mánisi, quramı hám qurılısı boyınsha turaqlasqan, sózlik sıpatqa iye eki yamasa onnan da kóp pátli komponentlerden turatuǵın, tayar túrinde aytılatuǵın til birligi»[footnoteRef:5] dep jazadı. Bul jerde frazeologizmniń tiykarǵı belgileri usılay kórsetilse, ekinshi bir ilimpaz onıń basqa da táreplerine tiykarǵı dıqqattı qaratadı. Qaysı tárepinen alıp qaralsa da, olardıń qanday da bir ózgesheligi, belgisi, sıpatı ya qásiyeti esapqa alınadı.  [5:  Shanskiy N.M. Frazeologiya sovremennogo russkogo yazıka. Ucheb. posobie dlya vuzov. – M.: Vısshaya shkola, 1985. – 20 s. ] 

Demek, frazeologizm mánisi jaǵınan da, quramı jaǵınan da, dúzilisi jaǵınan da bir pútinlikke birigip kelgen sóz dizbeklerinen ibarat, sonıń menen birge, onı dara sózlerden ayqın ajıralıp turatuǵın basqa da sıpatlı belgilerdiń jıyıntıǵı dewge boladı. Olar tilde tayar túrinde ushırasadı, qansha sózden turıwına hám olardıń qanday leksikalıq mánidegi birlikler ekenine qaramastan bir máni 
– frazeologiyalıq máni bildiretuǵın birlik frazeologizm boladı. 
 
 
 
MAǴLÍWMAT 
(frazeologizmlerdiń mánilerin durıs túsiniw ushın) 
· Usı balamdı sizge tapsırmaǵa ákeldim, – dep ákesi qaltasınan bir yarım teńge shıǵarıp bergen waǵında mollanıń búyiri soqpay turǵan soń taǵı da yarım teńge qosıp jalınıp zorǵa ǵana aldırdı. 
· Balanıń eti biziki, súyegi siziki boladı. Soǵan qayıl bolsań, balańdı tasla da ket, – dedi. 
Sol waqıtta Dosbergenniń quyqası juwlap, tóbe shashı tikke shanshılıp qulaǵınıń ushına sheyin qızardı. Molla meniń etimdi sıtıp alıp, súyegimdi úyge jiberedi eken, – dep te túsindi. Taǵı da turıp baǵanaǵı Dosım taqılette qılıp ursa (Dosbergendi ákesi mollaǵa alıp barǵanda mollanıń basqa bir balanı qattı urǵanın kórgen edi – Yu.B.) súyegimnen de nárse qalmas – dep oylanıp turǵanında, uyalǵanınan ba yamasa soǵan ıras-aq qayıl boldı ma, ol jaǵı Dosbergenge qarańǵı: 
· Ájep boladı, taqsır, – degen sóz benen Esim ornınan bir turıp qoydı.[footnoteRef:6]  [6:  Begimov A. Shıǵarmalarınıń jıynaǵı 2 tom Balıqshınıń qızı Roman. – N. Qaraqalpaqstan, 1980. – 86-87-b. ] 

2. Frazeologizmlerdiń payda bolıw jolları. Frazeologizmler – qaraqalpaq tiliniń bay tariyxınıń jemisi, kórinisi. Olar belgili bir dáwirlerde payda bolıp baradı. Frazeologizmlerdiń dóreliwi kóplegen sebepler menen faktorlarǵa jáne til nızamlılıqlarına baylanıslı boladı, sonıń menen birge, sırtqı faktorlar da belgili orın tutadı. 
S.Naurızbaevanıń miyneti qaraqalpaq tiliniń frazeologiyasın úyreniwde áhmiyetli orın tutadı, bul onıń frazeologizmlerdiń payda bolıwınıń (bul processti ilimpaz frazeologizaciya dep ataydı – Yu.B.) bir neshe jolların anıqlap beriwinen de kórinedi. Onıń pikirlerindegi idioma hám anomaliya terminlerine studenttiń túsiniwi ushın sózlikten anıqlaw maqsetke muwapıq. Idioma eki túrli mánide beriledi: «Idioma (idiomatizm) – idioma. 1. Óziniń sintaksislik hám semantikalıq qurılısı boyınsha usı tildiń specifikalıq, qaytalanbas ózgesheligin kórsetuǵın sóz dizbegi. 2. 
 
Frazeologiyalıq dizbek». Anomaliya: «Ulıwma tildiń formalıq hám qurılıs nızamlılıǵına sáykes kelmewshiligi, normadan shıǵıp ketiwshiligi»[footnoteRef:7] dep túsindiriledi. Ilimpaz bılay jazadı:  [7:  Nasırov D.S., Bekbergenov A., Járimbetov A. Russha-qaraqalpaqsha lingvistikalıq terminler sózligi. Nókis: Bilim, 1992. – 81-b., 23-bet. ] 

«1. Idiomatizaciya sóz belgili bir grammatikalıq formada óziniń sáykes paradigmasınan óz mánisindegi ózgerisler menen shıqqan jaǵdaylarda jiyi júz beredi: suwday oqıw, tildi suwday biliw. 
2. Frazeologiyalıq birlikler hár qıylı tillik bastan keshiriwler hám anomaliyalar esabınan payda boladı: a) leksikalıq anamoliya – frazeologiyalıq birliktiń quramınan tısqarıda qollanılmaytuǵın sózler: shala jansar, dút toǵay, ishek-silesi qatıw; bunda jansar, dút, sile – leksikalıq rudiment, nekrotizmler. b) grammatikalıq anomaliya – frazeologiyalıq birliklerdegi házirgi tildiń grammatikalıq normalarına sáykes kelmeytuǵın sóz ózgeriw morfologiyalıq formaları menen sintaksislik baylanıslar: sespesten qatır, kúle shıray. 
3. Frazeologiyalıq birlikler tuwra mánide emes, al, ulıwmalastırıwshı hám obrazlı-awıspalı mánilerde bárqulla turaqlı xızmet atqarıwı nátiyjesindegi erkin sóz dizbekleri bolıwı múmkin: bas awırıw, qoyı mıńǵa jetiw, mazası joq. 
4. Erkin sóz dizbeginde ayırım sóz mánileri ózgeriwi yamasa sıpırılıp túsip qalıwı nátiyjesinde frazeologiyalıq bolıwı múmkin, bul gónergen mániler házirgi tilde tek ayırım frazeologiyalıq birlikler quramında ǵana saqlanıp qalǵan. Kók sóziniń aspan mánisinde qanday da bir sóz dizbeginiń quramında idiomatikalıq máni menen saqlanıwın kórsetedi. 
5. Kópshilik frazeologiyalıq birlikler ellipsislik shıǵısqa iye. Sóz dizbeginiń ellipsislik forması jiyi qollanılıwı nátiyjesinde tilde bekkemlenedi: is qorjın, awzına kelgenin, kózge kúyik. 
6. Erkin sóz dizbegi anıq, (belgili bir, dál), obrazlı mánide keńeyiwi nátiyjesinde frazeologiyalıq bolıwı múmkin. Mısalı, frazeologiyalıq birlikte jaǵdayǵa (situaciyaǵa) baylanıslı teńewlerden jańa, ulıwmalastırıwshı mániler payda boladı: juwılmaǵan qasıqtay, pıshıq jalaǵanday, shoq basqanday. 
 
7. Tildiń frazeologiyalıq fondına hár qıylı dialektler hám kásiplik terminologiyadan sóz dizbekleri túsip qalıwı múmkin: teris jońqa.»[footnoteRef:8] Solay etip, frazeologiyalıq sóz dizbekleriniń payda bolıwınıń bunnan basqa da jolları S.Naurızbaeva tárepinen ilimiy kóz-qarastan usılay tiykarlap berildi. Bul – qaraqalpaq til bilimi ushın oǵada áhmiyetli, sebebi, frazeologizm sıyaqlı quramalı til birliginiń tilde qalay payda bolǵanlıǵı hám onı anıqlaw úlken ilimiy másele bolıp, bul boyınsha izertlewlerdi ele de dawam ettiriw zárúr.  [8:  Nauruzbaeva S.T. Frazeologicheskie edinicı v karakalpaksko-russkom slovare. – Tashkent: Fan ,– 1972. – s. 66-69. ] 

Usı máselede ilimpazlardıń bir qansha pikirleriniń bar ekenligin kóriwge boladı. Máselen, akad.A.Dáwletov tilde frazeologizmlerdiń payda bolıwınıń bir neshe sebeplerin kórsetedi: «Frazeologiyalıq sóz dizbekleriniń payda bolıwına túrli waqıyalar, qubılıslar, túsinikler sebepshi boladı. Olardıń payda bolıwına eń aldı menen hár qıylı qubılıslardıń adam oyında obrazlı túrde sáwleleniwi tiykar boladı» dep ayta kelip «Ayırım frazeologizmlerdiń jasalıwına hár qıylı túsinikler menen ańızlar sebepshi bolıwı múmkin» jáne «Geypara frazeologizmlerdiń jasalıwına waqıt, keńislik ólshemleri tiykar boladı. Mısalı, anıqlıq ólshem birlikleri (saat, metr, kilometr, minut hám t.b.) payda bolmastan aldın payda bolǵan: sút pisirim (waqıt), et pisirim (waqıt), tawıq shaqırǵanda, at shaptırım, tayaq taslap júr (tayaq taslam jer degen de variantı bar – Yu.B.), kún arqan boyı kóterilgende, yarım aqshamda, tań qarańǵısında, kúnniń qızılı batpay, tań sarǵayıp atqanda hám t.b.» dep kórsetedi, sonday-aq, 
«Bir tilden ekinshi tilge awdarıw arqalı da frazeologizmler payda bolıp baradı» degen pikirdi aytadı. «Frazeologizmler hár bir tildiń ózinshelik ózgesheliklerine baylanıslı payda boladı hám milliy ózgesheliklerin kórsetip turadı. Sonıń menen birge, hár túrli tillerde bir-birine mánileri sabaqlas bir qıylı frazeologizmler de ushırasadı. Onday frazeologizmlerdiń jasalıwına hár túrli tillerde hár qıylı belgiler hám salıstırıwlar sebepshi bolıwı múmkin. Máselen, orıs hám qaraqalpaq tillerindegi mına frazeologizmlerdi salıstırayıq: iz muxi delat slona – túymedeydi túyedey etiw, ne do jiru, bıt bı jivu – baytal túwe bas qayǵı, posadit v kaloshu – qara jerge otırǵızıp ketiw, otkladovat v dolgiy yashik – uzın arqan, keń tusawǵa salıw»[footnoteRef:9] dep jazadı.  [9:  Dáwletov A.Til bilimi tiykarları. Nókis, «Qaraqalpaqstan» 2013, 128-129-betler. ] 

Haqıyqatında da, qaraqalpaq tilindegi frazeologizmlerdiń basqa da payda bolıw jolları bar hám olar kóp túrli hám hár qıylı. Sonıń menen birge, hár qanday tilde de frazeologizmler waqıttıń ótiwi yamasa dáwirler almasıwı menen payda bolıp bara beredi. Máselen, qaraqalpaq tilinde ózlestirme frazeologizmler bar. Sonıń menen birge, olar kalkalaw jolı menen payda bolıwı múmkin. Ayırım frazeologizmlerdiń mánilerinde ózgerisler arqalı jańa mánidegi frazeologizmler de payda boladı. Solay etip, qaraqalpaq tilinde frazeologizmler tómendegi jollar menen payda boladı: 
1. Kópshilik frazeologiyalıq sóz dizbekleri dáslep erkin sóz dizbekleri sıpatında payda bolıp, olar waqıttıń ótiwi menen usı qurılısın ózgertpesten, onı saqlaw menen frazeologiyalıq mánige ótip, frazeologizm payda boladı. Demek, erkin sóz dizbekleri awıspalı mánilerge ótip, ekinshi bir astarlı mánini bildiriwi menen turaqlasıp qaladı. 
2. Tilde qáliplesken frazeologiyalıq úlgi tiykarında ayırım kórkem sóz sheberleri jeke-avtorlıq frazeologizmlerdi dóretedi hám olardıń ulıwmaxalıqlıq qollanıwǵa ótiwi menen frazeologizmler payda bolıp baradı. 
3. Qońsılas tillerdiń bir-birine tásiri nátijesinde frazeologizmler bir tilden ekinshi tilge ótiw, ózlestiriw arqalı payda boladı. 
4. Tilde basqa tuwısqan emes tillerden kalkalaw jolı menen frazeologizmler payda bolıwı múmkin. 
5. Ayırım frazeologizmlerdiń mánilerinde geypara ózgerislerdiń júzege keliwi arqalı jańa mánidegi frazeologizmler de payda boladı. 
6. Frazeologizmler mánisindegi ózgerisler óz gezeginde onıń quramında hám qurılısında ózgerislerdi keltirip shıǵaradı. Bul da frazeologizmlerdiń dóreliwine tásir kórsetedi. 
 
 
7. Ayırım qálip (shtamp) birlikleri tilde uzaq waqıt ónimli yamasa júdá jiyi qollanıla beriwi nátiyjesinde awıspalı mánige ótip, frazeologizmlerge aynalıp qalıwı múmkin. Bulardıń bárin de tek lingvistikalıq kóz-qarastan ǵana emes, al basqa da ilim tarawlarınıń jetiskenlikleri tiykarında tallaw arqalı tolıq ashıp beriwge boladı. 
 
SÓZLIK 
Ala jipti kesisiw – kelispey qalıw, málellesiw, ókpelesiw nátiyjesinde barısıp-kelispew, qatnaspaw yamasa sóylespew, doslıqtı, aǵayınshilikti qoyısıw bir kóylek burın tozdırǵan – jası úlken, tájiriybeli, qanday da 
bir máselede bilimi, tájiriybesi mol demniń arasında – tez, dárhal, demde eki kózi tórt bolıw – kútiw, dilgir bolıw kúlin kókke suwırıw – joq etiw, qurtıw, óltiriw qabırǵasın sanap ala bereseń – arıq mise tutpaw – mensinbew 
	párwayı 	pánseri 	– arqayın, 	uwayımsız, 	hesh nárseni 
uwayımlamaw 
 
Frazeologizmlerdiń shegarasın ayırıw 
Qaraqalpaq tili frazeologizmlerge oǵada bay hám olar mánileri, qurılısı, quramı hám t.b. tárepleri jaǵınan da kóp túrli. 
Frazeologizmlerde qaraqalpaq tiliniń barlıq – fonetikalıq, leksika- semantikalıq, grammatikalıq, tariyxıy, stillik hám t.b. ózgeshelikleri onıń sinonimiyası menen variantlılıǵında jáne de túrlenedi. Sonıń menen birge, frazeologizmlerdiń mánilerinde, quramı menen qurılısında belgili bir dáwirlerdegi tariyxıy ózgerisler iz qaldıradı hám olarda ózgeshelikler payda boladı. Bul, óz gezeginde, frazeologizmlerdiń shegarasın anıqlawdı qıyınlastıratuǵınlıǵı belgili. 
Frazeologizmler tilde tek ayırım sózler menen turaqlı túrde baylanısqa tússe, ayırım jaǵdaylarda bir neshe sózler menen baylanısa beredi. Tilimizde frazeologizmler yamasa basqa, máselen, bir qarıs jer, bir adım jer, mınaw turǵan jer, at shaptırım jer, sidik shaptırım jer, alaqanday jer, qurttay jer, iyt ólgen jerde hám t.b. sıyaqlı birlikler aralıq, orın mánisin bildiriwde qollanıladı. Biziń pikirimizshe, olardıń arasında bir qarıs jer, bir adım jer, mınaw turǵan jer, iyt ólgen jerde hám t.b. birliklerinde jer komponenti qollanılsa, at shaptırım frazeologizminde, kóbinese, jer komponenti qısqarıp, kópshilik jaǵdayda túsirilip qaldırılatuǵını seziledi. Olardıń mánileri de hár qıylı, mısalı mınaw turǵan jer, bir adım jer(de) frazeologizmleri jaqın degen mánini bildirse, adım jerde degende hár jerde, jaqın jerde, jaqın aralıqta, jiyi, kóp, tez-tez tákirarlanıw, qaytalanıwǵa baylanıslı mániler túsiniledi. Al, geypara frazeologizmlerde ayırım komponentler keyin payda bolǵan bolıwı múmkin. Mısalı: kózi menen kóriw frazeologizminiń óz kózi menen kóriw variantında óz komponenti ayrıqsha kúsheytip, atap, tastıyıqlap, ajıratıp kórsetiw maqsetinde keyin payda bolǵan bolıwı itimal. Bunday máseleler de, álbette, tereń izertlewdi talap etedi. 
Frazeologizmlerde ayırım komponentler sóylewshiniń pikirdi bildiriw, jetkerip beriwdegi usılına, sóz qollanıw ózgesheligine qaray qısqarıp yamasa komponentler qosılıp aytıladı. Mısalı: Birdey kúle shıraylanıp, júzleri jaynap, qızıl shalǵıshları jelbirep oynaqshıp júretuǵın qızlar ushtı kúydi joq bolǵanı qalay? (Á.T.) Tilde bul frazeologizm ushtı kúydi joq bolıw hám qısqarıp ushtı kúydi joq túrinde de jumsaladı. Frazeologizmlerdiń ulıwma xalıqlıq qollanılıwı menen birge jeke sóylewshi tárepinen geypara ózgeshelikler menen paydalanılıwı, óz gezeginde, onıń quramındaǵı ayırım ózgerislerdi keltirip shıǵaradı. Sonıń menen birge, tariyxıy ózgerisler de frazeologizmlerde óz tásirin qaldıradı. Solay etip, frazeologizmniń shegarasın anıqlawda onıń dál leksikalıq quramın, qurılısın jáne grammatikalıq belgilerinen ibarat pútinlikti anıq ajıratıp tanıw oǵada áhmiyetli. 
Frazeologizmlerdiń tiykarǵı belgileri 
Til arqalı awızeki hám jazba túrde qarım-qatnas jasaw barısında frazeologizmlerdi qollanıwǵa úlken zárúrliktiń bolatuǵını seziledi. Sonlıqtan da, frazeologizm tildiń sózlik quramında ayrıqsha orın iyeleydi, ol sózlik quramdaǵı mánileriniń ıqshamlıǵı, tujırımlılıǵı, ótkirligi hám t.b. sıyaqlı sıpatlı belgileri menen ajıraladı. Olardıń tiykarǵı belgilerin E.Berdimuratov bılay kórsetedi: 1.Frazeologiyalıq sóz dizbekleri tilimizde jeke leksikalıq birlikler sıpatında tayar túrinde qáliplesip ketken sóz dizbeklerinen esaplanadı. 2.Frazeologiyalıq sóz dizbekleri mánilik jaqtan obrazlı xarakterge iye bolıp keledi. 3.Frazeologiyalıq sóz dizbegin quraytuǵın jeke komponentler ózleriniń qáliplesken turaqlı ornına iye bolıp keledi. 4.Frazeologiyalıq sóz dizbegin quraytuǵın jeke komponentler jıynalıp barıp, bir sintaksislik xızmet atqaradı. 5.Frazeologiyalıq sóz dizbeklerin bóleklerge bóliwge bolmaydı. 6.Frazeologiyalıq sóz dizbegin basqa tilge sózbe-sóz awdarıwǵa bolmaydı. [footnoteRef:10]  [10:  Berdimuratov E. Házirgi zaman qaraqalpaq tiliniń leksikologiyası. – Nókis: 
Qaraqalpaqstan, 1968. – 245-246-b. ] 

J.Eshbaev turaqlı sóz dizbekleri degen atama menen onıń ózinshelik belgileri sıpatında tómendegilerdi kórsetedi: 
1. Turaqlı sóz dizbeklerin grammatikalıq jaqtan hesh qanday bólip alıp qarawǵa bolmaydı. 2.Turaqlı sóz dizbekleriniń sostavındaǵı sózler ózleriniń jeke mánisin (leksikalıq) joytıp bir máni ańlatadı. 3. Turaqlı sóz dizbeklerine kirgen sózlerdiń ornı turaqlı boladı. Sonlıqtan, olardıń ornın ózgertiwge bolmaydı. 4. Turaqlı sóz dizbeklerin basqa tillerge sózbe-sóz awdarıwǵa bolmaydı. 5. Turaqlı sóz dizbekleri obrazlı bolıp keledi. 6. Turaqlı sóz dizbekleri sóylew prosesinde payda bolmastan, kóp zamanlar dawamında qáliplesken tildiń produktısı. [footnoteRef:11]  [11:  Eshbaev J. Qaraqalpaq tiliniń qısqasha frazeologiyalıq sózligi. – Nókis: Qaraqalpaqstan, 1985 – 7-b. ] 

S.Naurızbaeva tildegi basqa birliklerdiń qatarınan frazeologiyalıq birliklerdi ayırıw múmkinshiligin beretuǵın belgiler jıynaǵın tómendegishe kórsetedi: 
«1. Frazeologiyalıq birlik kóp aǵzalı, minimum frazeologiyalıq birlik mánili sózdiń kómekshi sóz benen dizbeklesiwi boladı; 2. Frazeologiyalıq birlik tildiń ayqın bezelgen, óz aldına qáliplesken (razdelnooformlennaya – S.N.) til birligi; 3. Frazeologiyalıq birlik turaqlı leksikalıq quramına hám turaqlı strukturasına iye boladı; 4. Frazeologiyalıq birlik turaqlı ulıwmalıq mánige iye boladı; 5. Frazeologiyalıq birliktiń mánisi bárqulla tıyanaqlı; 6. Frazeologiyalıq birliktiń mánisi idiomalı; 7. Frazeologiyalıq birliktiń mánisi ekspressivli. 8. Frazeologiyalıq birlik identifikator – neytral (biytárep) sóz hám sóz dizbeklerine iye. Sonday-aq, ilimpaz bul belgilerdiń hár qıylı frazeologizmler ushın birdey bolmaytuǵının da atap kórsetedi. Onıń anıqlaması boyınsha frazeologizm mınaday birlik: «Frazeologiyalıq birlik – bul idiomalıq, ekspressivlik xarakterdegi, ulıwma mánisi turaqlasqan, belgili bir morfologiyalıq formadaǵı eki yamasa onnan da kóp sózlerden ibarat bolǵan, óziniń quramı hám qurılısı boyınsha turaqlasqan til birligi».[footnoteRef:12]  [12:  Nauruzbaeva S. Kórsetilgen miyneti, 65-b. ] 

Frazeologizmlerdiń ózgesheligin anıqlaw, kórsetiw maqsetinde belgili ilimpazlardıń miynetlerinen keltirilgen tiykarǵı belgiler birin-birin tolıqtıratuǵını kórinedi. Olarda frazeologizmlerdiń qanday da bir tárepi, belgisi ayrıqsha esapqa alınadı hám oǵan dıqqat qaratıladı. Bul belgilerdiń bári de frazeologizmler ushın tán. Bulay dewimizdiń sebebi, frazeologizmniń qospalı, quramalı tábiyatqa iye ekenliginde. Onı tek bir yamasa onnan kóp sıpatlar, belgiler menen anıqlaw qıyın. 
 
Oǵan bir neshe belgiler jıynaǵı tán boladı. Solay etip, frazeologizmler: 
1. Tilde burınnan qáliplesken birlik bolıp, sóylewshi onı sóylew barısında tayar, tayın túrinde paydalanadı. 
2. Olar belgili bir quramı hám qurılısına iye bolıp keledi hám onda turaqlılıq saqlanadı. Tek ayırım jaǵdaylarda kórkem sóz sheberleri yamasa sheber sóylewshiler tárepinen stillik maqsetlerde geypara ózgerisler menen qollanıladı. 
3. Bir neshe komponentler jıynalıp, tiykarǵı mánilerinen basqa mánige ótip, qanday da bir leksikalıq mánini ańlatadı hám jeke sózlerdiń emocional-ekspressivlik sinonimi sıpatında kózge túsedi. 4. Mánilik jaqtan ótkirligi, tujırımlılıǵı, obrazlılıǵı hám ekspressivligi menen ajıralıp turadı. 
5. Oy-pikirdi tásirli etip jetkerip beriwdiń áhmiyetli quralı sıpatında xızmet etedi. Idiomalılıq tán bolıp keledi. 
6. Ózinde hár qanday millet tiliniń ózine tán belgisin, ózgesheligin sáwlelendiredi. 
7. Basqa tillerde sáykes ekvivalentleri bolǵanda awdarmalawǵa boladı, al sózbe-sóz awdarmalaw basqa mánini keltirip shıǵarıwı ushırasatuǵın jaǵday. Álbette, frazeologizmlerdiń bulardan basqa da belgileri bolıwı, olardıń ilimiy jaqtan ashıp beriliwi usı birliklerdiń tereń hám ilimiy kóz- qarastan durıs úyreniliwine baylanıslı. Olardı jámlew, anıqlaw, dál kórsetiw til bilimi ushın úlken áhmiyetke iye. 
 
TÚSINDIRIW HÁM SÓZLIK 
1. Lekin, mine, Keneges Ernazar onı (Berdaq shayırdı – Yu.B.) toba qazıǵına tayandırıp, kózin ornına salıw ushın qazıwǵa ákelip bastırdı. (A.S.) 
2. Xanǵa másláháti unamaǵanı ushın bas wázirdiń jan iynine ot túsip, sol kúni keshke shekem júregine as batpay, aqsham óli tósekke kirgen soń da janın qoyarǵa jer tappay, kirpikleri ayqaspastan tań atırıp edi, ıǵbalına tań namazına aytılǵan azan kibi saray boylap jáne jańa xabar tarqadı. (T.Q.) 
Berilgen gáplerden bir frazeologizmdi tallap kóreyik. Bunda frazeologizm qazıwǵa «kózin ornına salıw» ushın emes, al qorqıtıp, kúshin kórsetip qoyıw, kúshli, artıq, ústem ekenligin tanıtıw, bildiriw, erksiz ekenin, erki basqanıń qolında ekenin túsindiriw sıyaqlı mánilerdi bildiriwi menen qollanılıp, bul frazeologizm quramındaǵı komponentler jıynalıp barıp, ózleriniń tiykarǵı mánisinen basqa bir ekinshi – joqarıda atap ótilgen mánilerdi ańlatadı. Tilde usı – tayar túrinde ushırasıwı, burınnan ańlatatuǵın mánisi, komponentleriniń turaqlı ornı, bóleklerge bólinbewi, bir sintaksislik xızmet atqarıwı, basqa tilge sózbe-sóz awdarmalanbawı menen jumsaladı. Sonday-aq, gáplerde berilgen basqa da frazeologizmler usınday belgilerge iye bolıp keledi. Olar tómendegi mánilerdi bildiredi: 
toba qazıǵına tayandırıw – táwbege keltiriw, sabasına túsiriw, kúshi basımlıqtı bildiriw, qorqıtıw, kúsh kórsetiw
 kózin ornına salıw – qorqıtıw, bassınıw, asa ketiwshilik dárejesi nen óz ornına túsiriw, berilgen mısalda tobasına tayandırıw frazeologizmi menen mániles
 jan-iynine ot túsiw – ne qıların bilmew, albıraw, qıynalıw, 
taqatı shıdamaw
 júregine as batpaw – «quwanǵannan, qorqqannan yamasa nawqaslıqtan tamaq jewge meyli bolmaw»[footnoteRef:13], ishteyi qashıw,ishteyi joǵalıw, ishteyi baylanıw  [13:  Eshbaev J. Kórsetilgen miyneti, 84-b. ] 

óli tósekke kiriw – uyqılaw ushın jatıw 
janın qoyarǵa jer tappaw – qıynalıw, hazarlanıw, azap shegiw, tınıshsızlanıw, taqatsızlanıw
 kirpikleri ayqaspaw – uyqılay almaw. 

